Vi blev modtaget af en anden end Marco, men hun var vældig sød, og tog godt imod os. Vi skulle underskrive en kontrakt, da vi ankom, så der ikke var uoverensstemmelser, hvis vi ødelagde noget.
Værelset er rigtig fint med en god seng, og badeværelset er moderne og flot og funktionelt. Både wifi og aircon virkede upåklageligt.

Værelset ligger super centralt - det tog 5 min at gå til Peterskirken, og er også i gåafstand fra Colosseum. Nabolaget er hyggeligt med fine, små restauranter tæt ved, samt flere små supermarkeder, hvor de lokale handler.

Ønsker man at bo som en lokal, er dette dog ikke stedet. Det er meget tydeligt professionelt, og det kan både være godt og skidt, alt efter hvad man leder efter. Det er som et hotelværelse.

Regn dog ikke med at kunne bruge køkkenet. Da vi ankom, var der stød i komfuret (man kunne slet ikke bruge det), og på trods af at have lovet at fikse det (vi skrev samme aften, vi ankom) fiksede Marco det ikke i løbet af de tre dage, vi var der. Det føltes ikke okay.

Derudover ser det på billedet ud som om, at man har vindue ud mod gaden, hvilket man ikke har. Billedet med vinduet er af bygningen lige ved siden af. Værelset er stadig lyst, men vender ind mod en lille gård.

Og til jer, der kommer nord fra - der er ikke gardiner, men skodder, som man lige skal åbne vinduet for at finde ;)